**סטיב גורי** (בצרפתית: **Steve Gohouri** ‏; נולד ב-8 בפברואר 1981, גופתו נמצאה ב-31 בדצמבר 2015) היה כדורגלן מחוף השנהב ששיחק לאורך הקריירה במספר עמדות, בעיקר כחלוץ וכבלם.

את שנותיו המשמעותיות עשה בליגת העל השווייצרית ובפרמייר ליג, וב-2006 אף זומן לסגל נבחרתו, במדיה רשם 13 הופעות והבקיע 3 שערים, אך בשנים האחרונות לחייו מיעט לשחק ונאלץ לעבור לקבוצות מליגות נמוכות, כשזו האחרונה בה הופיע הייתה שטיינבך מהליגה החמישית בגרמניה.

ראשית הקריירה
-------------

גורי נולד בחוף השנהב ובגיל 5 עבר עם משפחתו לצרפת וגדל בפרברי פריז. את צעדיו הראשונים בכדורגל עשה כחלוץ בקבוצת הנוער של ברטיני לצד פטריק אברה ולאחר מכן בפריס סן ז'רמן. משלא הצליח להשתלב בקבוצה הבוגרת ואף לא להתאמן איתה באופן סדיר, עבר בחלון ההעברות בינואר 2000 לבני יהודה מליגת העל תחת הדרכתו של שייע פייגנבוים. במשחק הבכורה במדים הכתומים כבש שער מול הפועל חיפה ובמשחק השני צמד מול בית"ר ירושלים. עד תום העונה שיחק גורי לסירוגין גם בקבוצת הנוער, כבש שער אחד נוסף במדי הקבוצה הבוגרת וסייע לשתיהן להישאר בליגה.

חזרה לאירופה
------------

בתום מחצית עונה מוצלחת בבני יהודה עבר גורי לאיוורדון ספורט מליגת העל השווייצרית. בעונתו הראשונה בקבוצה כבש גורי 9 שערים אך לא הצליח לסייע לקבוצתו להישאר בליגה. בעונותיו הבאות בקבוצה הוסב בהחלטת מאמנו לעמדת הבלם, ולפרקים תופקד גם כמגן ימני וכמגן שמאלי, תפקידים שאותם מילא גם בהמשך הקריירה.

בינואר 2003 הושאל לבולוניה 1909 מהסרייה א' אך לא רשם במדיה ולו הופעה אחת ובקיץ אותה שנה עבר לואדוץ מליגת המשנה בשווייץ, איתה סיים פעמיים ברציפות במקום השני בליגה.

בספטמבר 2005 חתם גורי על חוזה בן ארבע שנה ביאנג בויז ברן, ובאמצע עונת 2006/2007 חתם על חוזה לשלוש עונות וחצי בבורוסיה מנשנגלדבך מהבונדסליגה בהעברה ששווייה 1.5 מיליון אירו. בקיץ 2009 ירד לקבוצת המילואים ובחודש דצמבר שוחרר מהמועדון.

בינואר 2010 חתם גורי עד תום עונת 2009/2010 בוויגאן את'לטיק מהפרמייר ליג ואת שער הבכורה במדיה כבש בחודש מאי מול האל סיטי, ומספר ימים לאחר מכן זכה לחוזה לשנתיים נוספות במועדון. במהלך עונת 2010/2011 הוארך חוזהו בעונה נוספת עד לסוף עונת 2012/2013. אולם, פתיחה לא טובה של עונת 2011/2012 שכללה הרחקה בעקבותיה נדחק לשולי הרוטציה, הביאה לכך שגורי שותף רק ב-10 משחקים עד תום העונה, ולהחלטה לשחררו.

בנבחרת חוף השנהב
----------------

גורי החל לשחק בנבחרת חוף השנהב ב-2006. במרץ 2007 הבקיע שני שערים מול מאוריציוס בניצחון נבחרתו 0–3. הוא השתתף במשחקי הנבחרת בגביע אפריקה לאומות 2008. בשנת 2010 נמנה עם סגל הנבחרת במשחקי גביע העולם בדרום אפריקה, אך לא שיחק בפועל. בסך הכל השתתף ב-13 משחקים במדי הנבחרת.

שלהי הקריירה
------------

בראשית עונת 2012/13 שב גורי לישראל כשהצטרף לשורות מכבי תל אביב בעונתו הראשונה של ז'ורדי קרויף כמנהלה המקצועי. גורי שותף ב-10 משחקי ליגה בהם תיפקד כבלם וכמגן על חשבונו של עומר ורד ובאמצע העונה שוחרר מהקבוצה. בקיץ, לקראת עונת 2013/2014 חתם בסקודה קסנתי מליגת העל היוונית. באוקטובר 2014 חתם על חוזה בקבוצת FC Rot-Weiß ארפורט, מן הליגה השלישית בגרמניה. החוזה הוארך עד לסוף העונה.
בתחילת דצמבר 2015 חתם על חוזה עד לסוף העונה בקבוצת TSV שטיינבך, מן הליגה האזורית.

מותו
----

בתחילת דצמבר 2015, לאחר שהשתתף במסיבת חג המולד של שטיינבך, קיבל גורי אישור ממאמנו לנסוע לפריז כדי לפגוש את משפחתו.
ב-12 בדצמבר, משלא הופיע, מסרה משפחתו שהוא נעדר ויצרה קשר עם משטרת דיסלדורף, שבה התגורר. עד סוף החודש נערכו אחריו חיפושים ופורסם כי קיים חשש לחייו לאחר שבביתו נמצאו תעודות, מסמכים והטלפון הנייד שלו. מקורביו סיפרו לכלי התקשורת כי בתקופה שקדמה להיעלמותו נקלע גורי לבעיות כלכליות וצרך סמים.

ב-2 בינואר 2016 הודיע דובר משטרת דיסלדורף כי גופתו של גורי נמצאה ב-31 בדצמבר בנהר הריין סמוך לקרפלד וכי מנתיחת גופתו עולה כי צרך סמים לפני מותו וכי על הגופה לא נמצאו סימני אלימות, אך לא ברור אם קפץ בעצמו לנהר שבו מצא את מותו.

קישורים חיצוניים
----------------

ויקישיתוף מדיה וקבצים בנושא **סטיב גורי** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* מי אתה, סטיב גורי?, כתבה מערוץ הספורט
* עולם הספורט נפרד מגורי: אובדן נורא, כל כך עצוב, באתר ONE‏, 3 בינואר 2016
* אתר למנויים בלבד איתי מאירסון, סטיב גורי: התחיל כחלוץ, המשיך כמגן, סיים עם הפנים בתוך נהר הריין, באתר הארץ, 3 בינואר 2016

הערות שוליים
------------

1. ↑  אבדו עקבותיו של סטיב גורי. קיים חשש לחייו, באתר ערוץ הספורט, 17 בדצמבר 2015
2. ↑  נמצאה גופתו של סטיב גורי, לשעבר במכבי ת"א, באתר ערוץ הספורט, 2 בינואר 2016

| **נבחרת חוף השנהב – גביע אפריקה לאומות 2008 (מקום רביעי)** |
| --- |
| 1 בארי • 
2 ג'אקפה • 
3 בוקה • 
4 ק. טורה • 
5 זוקורה • 
6 גורי • 
7 פאה • 
8 קאלו • 
9 א. קונה • 
10 ז'רביניו • 
11 דרוגבה • 
12 מאיטה •
13 רומאריץ' • 
14 ב. קונה •
15 דינדאן •
16 לובואה •
17 טיינה •
18 קייטה •
19 י. טורה •
20 סנוגו •
21 אבואה •
22 זורו •
23 ט. קונה •
מאמן: ז'ילי | חוף השנהבחוף השנהב |

| **נבחרת חוף השנהב – מונדיאל 2010** |
| --- |
| 1 בארי • 
2 אנגואה • 
3 בוקה • 
4 ק. טורה • 
5 זוקורה • 
6 גורי • 
7 דומבייה • 
8 קאלו • 
9 טיוטה • 
10 ז'רביניו • 
11 דרוגבה • 
12 גוסו •
13 רומאריץ' • 
14 קונה •
15 דינדאן •
16 זוגבו •
17 טיינה •
18 קייטה •
19 יאיא טורה •
20 דמל •
21 אבואה •
22 במבה •
23 יבואה •
מאמן: אריקסון | חוף השנהבחוף השנהב |